Twee vas ná ‘grusame’ moord op huishulpArgieffoto Twee vakansiegangers in Hawaii is Saterdag in hegtenis geneem nadat die liggaam van ŉ huishulp Donderdag in hul gehuurde vakansiehuis deur nuwe huurders aangetref is. John McCarthy, woordvoerder van die polisie, sê die twee het Telma Boinville (51) na bewering met ŉ bofbalkolf doodgeslaan voordat hulle haar motor gesteel en gevlug het. Volgens McCarthy het die twee Boinville se agtjarige dogter ook vasgebind en ŉ plastieksak oor haar kop getrek voordat hulle op die vlug geslaan het. Sy is deur die nuwe huurders aangetref en is ongedeerd. Boinville was volgens mediaberigte deur die vakansieoord gekontrakteer om na die huureenhede om te sien. Kevin Emery, Boinville se man, het aan Hawaii News Now gesê hy is deur polisielede verbied om in die vakansiehuis in te gaan omdat die toneel “te grusaam” was. “Hulle het my dogter vasgemaak en my vrou met ŉ bofbalkolf doodgeslaan. Hulle wou my nie eens by die huis inlaat nie omdat dit te ontstellend is. Bid asseblief net vir my en my familie,” het hy gesê. Geen motief is in dié stadium bekend nie. Die polisie is steeds besig met ŉ ondersoek.